b'\n_START_ARTICLE_\nJure Godler\n_START_SECTION_\n\xc5\xbdivljenjepis\n_START_PARAGRAPH_\nRodil se je v Bre\xc5\xbeicah. Po kon\xc4\x8dani Srednji glasbeni in baletni \xc5\xa1oli se je vpisal na \xc5\xa1tudij angle\xc5\xa1\xc4\x8dine, a ga ni kon\xc4\x8dal. Odlo\xc4\x8dil se je za \xc5\xa1tudij kompozicije na Akademiji za glasbo Mozarteum v avstrijskem Salzburgu. Svoj \xc5\xa1tudij je posvetil predvsem raziskovanju \xc5\xbeivljenja in del Wolfganga Amadeusa Mozarta. V glasbeni \xc5\xa1oli se je spoznal s Tilnom Arta\xc4\x8dem. Zdru\xc5\xbeil ju je skupni talent imitiranja u\xc4\x8diteljic. Skupaj sta se predstavila v rubriki "5 minut slave" v oddaji Tistega lepega popoldneva. Tam sta ju opazila Sa\xc5\xa1o Hribar in Bojan Krajnc, ki sta ju povabila k soustvarjanju radijske oddaje Radio Ga-Ga in kasneje \xc5\xa1e televizijske oddaje Hri-bar s Sa\xc5\xa1om Hribarjem.\n_START_SECTION_\nTelevizija\n_START_PARAGRAPH_\nV tandemu z Arta\xc4\x8dem je Godler na Televiziji Slovenija ustvarjal oddaje Kdo si upa na ve\xc4\x8derjo?, Zaigraj \xc5\xa1e enkrat, sam in Poldnevnik. Leta 2015 je na televiziji Planet TV za\xc4\x8del z vodenjem satiri\xc4\x8dne oddaje Ta teden z Juretom Godlerjem, kjer komentira politi\xc4\x8dne in dru\xc5\xbebene dogodke minulega tedna. Za oddajo je prejel ve\xc4\x8d nagrad. Med njimi \xc5\xbdaromet za voditelja razvedrilne oddaje 2018, \xc5\xbdaromet za najbolj nabru\xc5\xa1en jezik 2016 in 2017 ter strokovnega Viktorja za najbolj\xc5\xa1o razvedrilno TV oddajo 2016. _NEWLINE_Leta 2017 je predsedniku dr\xc5\xbeave Borutu Pahorju med volilno kampanjo podaril svojega Viktorja, saj da je ravno Pahor zaslu\xc5\xbeen za vsebino in uspe\xc5\xa1nost oddaje Ta teden.\n_START_SECTION_\nPredstave\n_START_PARAGRAPH_\nZ Arta\xc4\x8dem sta sodelovala pri predstavi glasbeni predstavi GodArt. Ustvarjal je tudi avtorsko glasbeno predstavo \xc4\x8cisto pravi Mozart. V \xc5\xa0pas teatru je s Klemnom Bunderlo igral v predstavi Bunderla & Godler \xc5\xa1ov, v SitiTeatru pa z Ladom Bizovi\xc4\x8darjem Predstavo za vsako prilo\xc5\xbenost.\n_START_SECTION_\nPodcast\n_START_PARAGRAPH_\nSodeluje pri vodenju ve\xc4\x8d oddaj na podcast mre\xc5\xbei Apparatus, redno le v podcastu Opazovalnica, kjer z An\xc5\xbeetom Tomi\xc4\x87em komentirata nekatere serije, med njimi Zvezdne steze, Office, The Crown ter popularno sceno, vsakdanjosti in razne produkte. V Opazovalnici Godler razkriva tudi svoje konji\xc4\x8dke, med njimi angle\xc5\xa1ka kraljeva dru\xc5\xbeina, \xc5\xa1ampanjci, serije ipd.\n_START_SECTION_\nDramatika\n_START_PARAGRAPH_\nNapisal je nekaj kraj\xc5\xa1ih dramskih del, ki jih je predstavljal v podcastu Opazovalnica. Leta 2019 je izdal svoj dramski prvenec Predsednikova norost. Dramsko delo govori o tem, kaj bi se zgodilo, \xc4\x8de bi predsednik dr\xc5\xbeave postal nesposoben za opravljanje funkcije.'